Karin Nødgaard (DF), 2013-04-10:
Som bekendt har vi jo lige afsluttet nogle satspuljeforhandlinger, og dem synes jeg godt jeg lige vil vende med ministeren.
Der er ingen tvivl om, at udsattes ve og vel ligger os meget på sinde, og det tror jeg faktisk gælder alle partier.
Jeg anerkender også, at vi har haft nogle gode og konstruktive forhandlinger i det her forløb.
Men det er jo ikke nogen hemmelighed, at Dansk Folkeparti er temmelig bekymret for satspuljen fremtid.
Jeg har ladet mig fortælle, at det tidligere var sådan, at man følte det, som om man delte gaver ud, når man sad i satspuljeforhandlingerne.
Jeg vil sige, at de to gange, jeg nu har været med, i de to forløb, der har været, har jeg syntes, det har været en meget stor udfordring at afgøre, hvilke projekter man skulle tildele noget, og hvilke man måske så måtte skuffe fælt.
Jeg har prøvet at kigge lidt på nogle tal, og jeg kan se, at der er grund til en vis bekymring.
Det er jo sådan, at igennem de seneste år har vi kunnet se, at puljen er raslet nedad simpelt hen.
Vi kan se, at man for 2007 i det ene år har haft 1,1 mia. kr., for 2011 har man haft 483 mio. kr., og for 2013 har man haft 331 mio. kr.
Det synes jeg er tankevækkende, og derfor kunne jeg godt tænke mig at spørge ministeren, om ministeren gør sig nogle tanker i forhold til satspuljens fremtid.
Det er jo sådan, at den blev etableret i 1990 og revideret ved lov i 2003, og det er efterhånden ved at være mange år siden.
Vi ved, at satspuljen bliver finansieret, ved at man faktisk tager fra nogle af de svageste i vores samfund, f.eks. kontanthjælpsmodtagere, førtidspensionister, dagpengemodtagere, folkepensionister og sygedagpengemodtagere, og det er bare nogle eksempler på grupper.
Burde et velfærdssamfund som det danske egentlig ikke ændre på den model, således at vi fremadrettet kunne se, at vi alle sammen prøver at bidrage til en pulje, der kan hjælpe de mest socialt udsatte i vores samfund?
Jamen det er også vældig fint, men så forventer jeg sådan set også som medlem af et oppositionsparti, at ministeren vil gå forrest med hensyn til i de kommende års finanslove også at få afsat en masse penge, så det ikke bare er en enkeltstående begivenhed, at man nu har fundet nogle ekstra midler på finansloven.
Det kunne jeg da egentlig godt tænke mig at høre ministerens kommentar til.
Det er rigtigt, som ministeren siger, at der er søgt om mange penge, men det er jo også, fordi der er et stort behov.
Derfor har jeg så et behov for at høre, om ministeren ikke synes, det var bedre, når man skal finansiere sådan en pulje til de mest udsatte borgere i det danske samfund, at man tog det på den store finanslov.
Ja, den er en del af det, men der er en stor finanslov, som vi alle sammen som skatteborgere bidrager til, og jeg vil frygtelig gerne være med til at bidrage til en pulje, der kunne hjælpe de svageste i vores samfund.
Det føler jeg ikke helt jeg kan, når man faktisk tager fra en gruppe af borgere, som i forvejen er dårligt bemidlet.
Det synes jeg altså er en stor problemstilling, og jeg vil meget gerne have ministerens tilkendegivelse af, om det egentlig ikke er en model, der kan bruges fremadrettet, for tiderne har ændret sig, og der er ikke de midler til rådighed, som der har været hidtil.
Det der med, at vi skal tjene noget mere, kan jeg godt følge ministeren i, men alligevel er det jo nok ikke virkeligheden.